CELEX: 62021CN0742
Language: mt
Date: 2021-11-30 00:00:00
Title: Kawża C-742/21 P: Appell ippreżentat fit-30 ta’ Novembru 2021 minn Coopérative des artisans pêcheurs associés (CAPA), Jean Derosière, Fabien Hagneré et mis-sentenza mogħtija mill-Qorti Ġenerali (Id-Disa’ Awla Estiża) fil-15 ta’ Settembru 2021 fil-Kawża T-777/19, CAPA et vs Il-Kummissjoni

7.2.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 64/24
            
         
      Appell ippreżentat fit-30 ta’ Novembru 2021 minn Coopérative des artisans pêcheurs associés (CAPA), Jean Derosière, Fabien Hagneré et mis-sentenza mogħtija mill-Qorti Ġenerali (Id-Disa’ Awla Estiża) fil-15 ta’ Settembru 2021 fil-Kawża T-777/19, CAPA et vs Il-Kummissjoni
      (Kawża C-742/21 P)
      (2022/C 64/36)
      Lingwa tal-kawża: il-Franċiż
      
         Partijiet
      
      
         Appellanti: Coopérative des artisans pêcheurs associés (CAPA), Jean Derosière, Fabien Hagneré et (rappreżentant: M. Le Berre, avukat)
      
         Partijiet oħra fil-proċedura: Il-Kummissjoni Ewropea, Comité régional des pêches maritimes et des élevages marins Hauts-de-France, Fonds régional d’organisation du marché du poisson (From Nord), Organisation de producteurs CME Manche-Mer du Nord (OP CME Manche-Mer du Nord), République française, Ailes Marines SAS, Éoliennes Offshore des Hautes Falaises, Éoliennes Offshore du Calvados, Parc du Banc de Guérande, Éoliennes en Mer Dieppe Le Tréport, Éoliennes en Mer Îles d'Yeu et de Noirmoutier, Herviou & Associés SARL
      
         Talbiet
      
      L-appellanti jitolbu li l-Qorti tal-Ġustizzja jogħġobha:
      
                  —
               
               
                  tiddikjara dan l-appell ammissibbli u fondat;
               
            
                  —
               
               
                  tannulla s-sentenza tal-Qorti Ġenerali tal-Unjoni Ewropea tal-15 ta’ Settembru 2021 fil-Kawża T-777/19, CAPA et vs Il-Kummissjoni Ewropea;
               
            
                  —
               
               
                  tiddikjara ammissibbli r-rikors ippreżentat quddiem il-Qorti Ġenerali;
               
            
                  —
               
               
                  tibgħat lura l-kawża quddiem il-Qorti Ġenerali;
               
            
                  —
               
               
                  tikkundanna lill-Kummissjoni Ewropea għall-ispejjeż tal-istanza.
               
            
         Aggravji u argumenti prinċipali
      
      Insostenn tal-appell tagħhom, l-appellanti jinvokaw sitt aggravji.
      L-ewwel aggravju bbażat fuq nuqqas ta’ stħarriġ ġudizzjarju effettiv. Skont l-appellanti, il-Qorti Ġenerali ma eżerċitatx il-kompetenza kollha tagħha billi naqset milli teżamina jekk kienx hemm riskju ta’ effett konkret tal-għajnuna kontenzjuża fuq l-appellanti.
      It-tieni aggravju huwa bbażat fuq konstatazzjonijiet ineżatti u żnaturament tal-provi. Skont l-appellanti, il-Qorti Ġenerali għamlet konstatazzjonijiet ineżatti dwar xi wħud mill-provi prodotti mill-appellanti, u żnaturat ċerti provi oħra prodotti wkoll mill-appellanti, b’mod partikolari fir-rigward tar-riskji tal-impatt tal-għajnuna kontenzjuża fuq l-attività tal-appellanti.
      It-tielet aggravju huwa bbażat fuq żbalji fil-klassifikazzjoni tal-fatti. Skont l-appellanti, is-sentenza appellata fiha żbalji ta’ klassifikazzjoni tal-fatti billi tistabbilixxi distinzjonijiet bejn ċerti effetti tal-għajnuna kontenzjuża u billi tqis li wħud minn dawn l-effetti kienu dissoċjabbli mill-għajnuna kontenzjuża.
      Ir-raba’ aggravju huwa bbażat fuq l-applikazzjoni żbaljata tal-Artikolu 108(2) TFUE u tal-Artikolu 1(h) tar-Regolament (UE) 2015/1589 (1). Skont l-appellanti, is-sentenza appellata tapplika b’mod żbaljat il-kunċett ta’ parti interessata fis-sens ta’ dawn id-dispożizzjonijiet, kemm mill-perspettiva tal-eżistenza ta’ relazzjoni ta’ kompetizzjoni bejn l-appellanti u l-benefiċjarji tal-għajnuna kontenzjuża kif ukoll mill-perspettiva tar-riskju ta’ effett konkret tal-għajnuna kontenzjuża fuq l-appellanti.
      Il-ħames aggravju huwa bbażat fuq applikazzjoni żbaljata tal-Artikolu 39 TFUE. Skont l-appellanti, is-sentenza appellata tapplika b’mod żbaljat l-Artikolu 39 TFUE għall-kwistjoni dwar jekk l-appellanti għandhomx l-istatus ta’ parti interessata.
      Fl-aħħar nett, is-sitt aggravju huwa bbażat fuq nuqqas ta’ motivazzjoni peress li s-sentenza appellata tonqos milli tissodisfa l-obbligu ta’ motivazzjoni, b’mod partikolari billi ma tiġġustifikax l-esklużjoni tal-appellanti mill-istatus ta’ parti interessata, il-konstatazzjoni tagħha dwar l-assenza ta’ rabta bejn l-għajnuna kontenzjuża u r-riskji ta’ impatt tal-proġetti tat-turbini eoliċi benefiċjarji, u l-assenza ta’ teħid inkunsiderazzjoni tal-“karattru partikolari” tal-attività tas-sajd fis-sens tal-Artikolu 39 TFUE fl-eżami tal-istatus tal-appellanti bħala partijiet interessati.
      
         (1)  Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU 2015, L 248, p. 9).